ΓΡΑΠΤΗ ΕΡΩΤΗΣΗ E-1169/97 υποβολή: Gerardo Fernαndez-Albor (PPE) προς την Επιτροπή (3 Απριλίου 1997)

Θέμα: Κοινοτικές δράσεις υπέρ των αστέγων

Όπως υπλογίζεται, σύμφωνα με εκτιμήσεις του Ευρωπαϊκού Παρατηρητηρίου για τους Aστέγους υφίστανται στο σύνολο της ΕΕ πέντε εκατομμύρια κοινοτικών υπηκόων που αντιμετωπίζουν την εν λόγω κατάσταση.

Για να αντιμετωπισθεί κάπως αυτή η κατάσταση αναπτύσσονται σε διάφορα κοινοτικά κράτη μέλη της Κοινότητας κάθε είδους προγράμματα που στοχεύουν στην εν μέρει κάλυψη των πιεστικότερων αναγκών μέσω κέντρων υποδοχής, διάθεσης τροφής, ημερήσιας παραμονής, απασχόλησης, προστατευμένης νυκτερινής παραμονής και κοινωνικής επανένταξης. Όμως τελικά αυτά είναι επιμέρους μέτρα που δεν επιλύουν το τόσο κρίσιμο ανθρώπινο πρόβλημα για μία ομάδα ατόμων τα οποία επιπλέον έχουν να αντιμετωπίσουν σοβαρά προβλήματα μοναξιάς και αποξένωσης και τα οποία δεν διαθέτουν παρά μια πολύ χαμηλή αυτοεκτίμηση που προκαλείται από το συναίσθημα παντελούς ελλείψεως κοινωνικού στόχου.

Μπορεί να αναφέρει η Επιτροπή ποια είναι η κοινοτική πολιτική σχετικά με το εν λόγω πρόβλημα και εάν φρονεί ότι πρέπει να αναπτυχθεί, από κοινού με τα κράτη μέλη, μεσοπρόθεσμη και μακροπρόθεσμη πολιτική ούτως ώστε κάθε πολίτης της Κοινότητας να διαθέτει μία κατοικία για να διαμένει;

Απάντηση του κ. Flynn εξ ονόματος της Επιτροπής (30 Απριλίου 1997)

Το θέμα των αστέγων συγκαταλέγεται στη γενικότερη προβληματική του κοινωνικού αποκλεισμού, ως μια ακραία μορφή του. Στον τομέα αυτό, η Επιτροπή δεσμεύθηκε να υποστηρίξει τις προσπάθειες των κρατών μελών τα οποία παραμένουν οι κύριοι προωθητές της οικονομικής και κοινωνικής αφομοίωσης των πιο ευάλωτων ατόμων και ομάδων.

Στο πλαίσιο αυτό, η Επιτροπή είχε υποβάλει στο Συμβούλιο το 1993 μια πρόταση προγράμματος μεσοπρόθεσμης δράσης για την καταπολέμηση του αποκλεισμού και την προώθηση της αλληλεγγύης για την περίοδο 1994/1999 ((COM (93) 435 )). Η πρόταση αυτή βρίσκεται ακόμα στο Συμβούλιο.

Εξάλλου, η Επιτροπή διέθετε το 1995 και το 1996 επιδόματα με το κονδύλιο του προϋπολογισμού B3-4103 για ενέργειες καταπολέμησης της φτώχειας και του κοινωνικού αποκλεισμού. Χορηγήθηκαν 9 εκατομμύρια ECU το 1996 εκ των οποίων 1,5 εκατομμύρια ECU για μέτρα σχετικά με τους αστέγους. Το Ηνωμένο Βασίλειο άσκησε προσφυγές στο Ευρωπαϊκό Δικαστήριο με τις οποίες αμφισβητεί τη νομιμότητα των χρηματοδοτήσεων το 1995 και το 1996 προγραμμάτων τα οποία υπάγονται στο κονδύλιο B3-4103. Ο πρόεδρος του Δικαστηρίου εξέδωσε το Σεπτέμβριο του 1996 διάταξη για προσωρινά μέτρα με την οποία εξουσιοδοτεί την Ευρωπαϊκή Επιτροπή να υπογράφει συμβάσεις το 1996 7 όμως η Επιτροπή δεν θα μπορεί να προβαίνει σε πληρωμές παρά μόνον μετά την ημερομηνία έκδοσης της απόφασης και μόνον εάν δικαιωθεί δικαστικά.

Το 1997 κανένα επίδομα δεν χορηγήθηκε βάσει του κονδυλίου του προϋπολογισμού B3-4103. Αυτό δεν αποκλείει την περίπτωση της χρηματοδότησης ορισμένων ενεργειών υπέρ των αστέγων στο πλαίσιο κοινοτικών πρωτοβουλιών όπως η Emploi και το νέο της σκέλος Integra, το URBAN ή το Leonardo.

Εξάλλου, η Επιτροπή συνεχίζει να υποστηρίζει τη Feantsa, την ευρωπαϊκή ομοσπονδία εθνικών ενώσεων που ασχολούνται με τους αστέγους, καθώς και με το Παρατηρητήριο που συνδέεται με αυτή.